b'\n_START_ARTICLE_\nUuskalvinismi\n_START_PARAGRAPH_\nUuskalvinismi tai neokalvinismi on 1800-luvulla Alankomaissa Abraham Kuyperin johdolla syntynyt kalvinistinen liike, jonka tarkoituksena oli historiallisen kalvinismin uudelleenher\xc3\xa4tt\xc3\xa4minen valistusajan j\xc3\xa4lkeisten sosiaalisten, kulttuuristen ja uskonnollisten vaikutusten kumoamiseksi. Termin ottivat k\xc3\xa4ytt\xc3\xb6\xc3\xb6n alun perin Kuyperin vastustajat, mutta se my\xc3\xb6hemmin hyv\xc3\xa4ksyttiin my\xc3\xb6s liikkeen sis\xc3\xa4ll\xc3\xa4._NEWLINE_1800-luvun uuskalvinismi asetti reformaatioon perustuvat periaatteensa toisaalta katolista ja toisaalta maallista ajattelua vastaan ja sen tunnusomainen piirre oli kaiken kattava maailmankuva, joka perustui Raamattuun. Kuyper katsoi, ett\xc3\xa4 Jumala hallitsi erillisi\xc3\xa4 luomakunnan piirej\xc3\xa4, esimerkiksi kansakuntia, joita piti suojella liberalismilta ja vallankumouksellisilta aatteilta. Kuyper vastusti my\xc3\xb6s valistusaatteen ihmisten yksil\xc3\xb6llisyyden ja rationaalisuuden korostamista ja katsoi, ett\xc3\xa4 ne olivat johtaneet Ranskan vallankumouksen innoittamiin ajatuksiin vapaudesta, veljeydest\xc3\xa4 ja tasa-arvosta. N\xc3\xa4m\xc3\xa4 ajatukset kyseenalaistivat h\xc3\xa4nen mielest\xc3\xa4\xc3\xa4n Jumalan auktoriteetin.'